Халкъазда гьоркьосел проекталги гIумруялде рахъинарулаго\nДагъистаналъул промышленниябгун экономикияб ва техникияб колледжазул гIумруялдаса\nЮридикиял дисциплинабазул преподаватель Мадина Юсуповалъул нухмалъиялда гъоркь гIумруялде бахъинабулеб буго «Ракълиде данде гали тIамизин» абураб проект. Гьелъул аслияб мурад ккола Россиялъул ва къватIисел улкабазул профессионалияб гьоркьохъеб лъайкьеялъул идарабазулгун бухьен щула гьаби, цоцазе хIалтIул хIалбихьиялъул хIакъалъулъ бицин, студентазул гьудуллъи щула гьаби, цадахъ рекъон, цIиял проектал гIумруялде рахъинари. Гьединазул цояблъун ккола тIадехун рехсараб проектги. Гьелъ кумек гьабизе буго студентал ракълиде ва гьудуллъи-вацлъиялде ахIизеги. Проекталда рекъон, Дагъистаналъул техникияб колледжалъул студентал щвана Бакуялде.\nСтудентал ва преподавателал дандчIвана Азербайжаналъул техникияб университеталъул студенталгун ва преподавателалгун. Ва гъолбасана цадахъ рекъон хIалтIизе гьабураб хIукмуялда гъоркь. Гьединго Дагъистаналдаса гьалбал щвана Бресталъул техникияб университеталдеги. Гьединабго къотIи-къай гьабуна Бресталъул пачалихъияб техникияб университеталда цебе бугеб техникияб колледжалъулгунги.\nДагъистанияз бицана Дагъистаналъулги, гье-лъул гIадатазулги, маданияталъулги, адабияталъулги, тарихалъулги хIакъалъулъ. Студентаз цIалана Дагъистаналъул шагIирзабазул кучIдул гIурус ва миллиял мацIазда. Бресталъулазе рихьизаруна Дагъистаналъул халкъазул миллиял кьурдабиги. Гьединго студентал ва преподавателал щвана Бресталъул хъалаялдеги. Гьениб ракIалдещвезаруна гIагараб ватIаналъул тарихалъул тIанчал. ДандчIваялда бицана цадахъ рекъон гьаризе ругел ишазул хIакъалъулъ. Масала, тIоритIизе руго гIелмиял конференциял, семинарал, культуриял тадбирал ва цогидабги.\nГьебго мурадгун щвана Грозныялъул политехникияб техникумалдеги.\nГьединалго къотIи-къаял гьаруна Москва областалъул Дмитровский институталъулгунги.\nГъоркьиса Дагъистаналъул кIиябго колледжалъ гIахьаллъи гьабуна халкъазда гьоркьосеб «Инсанасул, жамгIияталъул, тIабигIаталъул жакъасел тIалабал» абураб темаялда тIобитIараб гIелмияб конференциялда. Гьенир церерахъарал студентаз ва преподавателаз гьарурал кIалъаял росана «Жакъасеб жамгIияталъул аслиял тIалабал» абураб мажмугIалде.\nПрочитано 468 раз\tПоследнее изменение Вторник, 10 июля 2018 14:22\nДругие материалы в этой категории: « Азербайжаналдаса гьалбал\tАнсадерил гени, гендерил цIибил... »